The Damned

The Damned je britská rocková skupina založená v Londýne v roku 1976. Táto skupina je významná aj tým, že bola prvou punk rockovou kapelou z Anglicka, ktorá vydala singel "New Rose", štúdiový album (Damned Damned Damned), a usporiadala koncertné turné po USA. Skupina je považovaná aj za zakladateľov hudobného žánru s názvom gothic rock.

História

Formovanie 
Skupina sa sformovala v roku 1976 z členov skupín London SS (James) a Masters Of Backslide (Sensible a Scabies). James a Scabies pozvali na konkurz speváka skupiny dvoch ľudí. Prvý z nich, Dave Vanian (*12. október 1956) sa v tej dobe živil ako hrobár, druhý, Sid Vicious (*10. 5. 1957, +2. február 1979 vtedy už raz spieval v skupine The Flowers Of Romance. Na konkurz však prišiel len Vanian, preto sa stal spevákom skupiny, ktorá si dáva názov The Damned.. V októbri získali zmluvu s vydavateľstvom Stiff. V tom istom mesiaci vydali svoj debutový singel (bol to zároveň prvý britský punkový singel) New Rose, ktorý bol vo februári roku 1977 nasledovaný debutovým albumom Damned Damned Damned. Niekedy v polovici roka skupina na post gitaristu po Jamesovom naliehaní prijíma Roberta "Lu" Edmundsa (*24. september 1957). V tom istom roku vydávajú druhý album Music for Pleasure, avšak skupina začiatkom ďalšieho roku stráca zmluvu a rozpadá sa.

Nová doba 
The Damned sa obnovujú v auguste v zostave Vanian, Scabies a Sensible, ktorý presedlal na gitaru. Na basu im ako hosť hrá člen skupiny Motörhead Lemmy. Skupina však vystupuje pod názvom The Doomed, keďže autorské práva na názov The Damned vlastní Brian James. Nakoniec skupina koncom roku vyhrá spor s Jamesom, medzitým však Lemmyho strieda Henri Badowski a toho následne Algy Ward (*7. júl 1959) zo skupiny The Saints. Táto zostava získa roku 1979 zmluvu so značkou Chiswick a vydáva tretí radový album Machine Gun Etiquette. Koncom toho roka však Ward odchádza zo skupiny. Jeho náhradníkom sa stáva Paul Gray (*1. august 1958).

Gothic rocková fáza 
S Grayom na poste basgitaristu skupina začala pomaly okusovať z gotických prvkov. Na albume z roku 1980 The Black Album zaberá celú jednu stranu druhého disku (album bol vydaný ako dvojalbum) gothic rocková 17-minútová opera Curtain Call. Avšak Chiswick už do ďalšieho albumu nejde. Do hry vstupuje firma Bronze, medzitým sa na poste hráča na klávesové nástroje objavuje Roman Jugg (*15. júl 1957). Spolu s ním skupina nahráva album Strawberries, ktorý vychádza roku 1982. Nasledujúci rok opúšťa Gray skupinu. Tá sa opäť raz musí rozlúčiť so zmluvou. Grayovo miesto vypĺňa Bryn Merrick (*12. október1958). Roku 1984 skupina vydáva singel Thanks for the Night, no do ďalšieho radového albumu sa skupina lúči so Sensiblom, ktorý sa vydáva na sólovú dráhu (začal ju už v roku 1982 singlom Happy Talk). Jugg sa stáva gitaristom a skupina so zmluvou s MCA vydáva roku 1985 šiesty album Phantasmagoria a o rok na to album Anything. Na koncertoch k týmto albumom hrá na klávesy Paul Shepley. Ku skupine sa roku 1988 pre odohranie rozlúčkových koncertov pridávajú Sensible, James a Gray. Záznam jedného koncertu skupina vydáva ako Final Damnation.

Súčasné obdobie 
Koncom roku 1989 skupinu opäšťajú Jugg a Merrick a skupina potom až do roku 1993 prakticky nehrala v stabilnej zostave, ale v rôznych kombináciách. Až v roku 1993 je predstavená nová zostava The Damned, keď sa ku Scabiesovi a Vanianovi pridávajú gitaristi Kris Dollimore a Allan Lee Shaw a basu preberá Jason Harris. Po vydaní albumu Not Of This Earth nasleduje celý rad personálnych zmien: Sensible a Gray sa vracajú do skupiny, Scabiesa (ktorý sa na vydaní Not Of This Earth nedohodol s Vanianom) strieda Garrie Dreadful, Shaw, Harris a Dollimore odchádzajú, Graya strieda Patricia Morrison a nakoniec prichádza Monty Oxy Moron. Roku 1999 Dreadfula nahrádza Spike Smith a toho následne Andrew "Pinch" Pinching. V päťčlennej zostave vydávajú album Grave Disorder, lenže Patricia sa stáva matkou a preto skupinu opúšťa. Jej miesto prebral Stu West. Zatiaľ posledný radový album vyšiel roku 2008 a nesie názov So, Who's Paranoid?.

V septembri roku 2017 odišiel zo skupiny Stu West. Jeho miesto prebral niekdajší basgitarista kapely Paul Gray. V novej zostave pripravujú The Damned svoj ďalší radový album.

Pôvodná zostava 
 Dave Vanian (vlastným menom David Letts, *12. október 1956) - spev
 Captain Sensible (vlastným menom Raymond Burns, *24. apríl 1954) - basa
 Brian James (vlastným menom Brian Robertson, *18. február 1955) - gitara
 Rat Scabies (vlastným menom Christopher Millar *30. júl 1957) - bicie

Akutálna zostava 
 Dave Vanian - spev (1976 - dnes)
 Captain Sensible - gitara (1978 - 1984), (1988), (1996 - dnes), basa (1976 - 1978), klávesy (1979 - 1980)
 Monty Oxy Moron - klávesy (1996 - dnes)
 Pinch - bicie (1999 - dnes)
 Paul Gray - basa (1980-1983, 1995-1996) a (2017 - dnes)

Zoznam bývalých členov 
Uvedený zoznam zahŕňa len tých, ktorí boli uvedení ako oficiálni členovia na aspoň jednom radovom albume

 Brian James - gitara (1976-1978), 1988
 Rat Scabies - bicie (1976-1977) a 1978 - 1996
 Robert "Lu" Edmunds - gitara (1977-1978)
 Algy Ward - basa (1978-1979)
 Roman Jugg - klávesy, gitara (1981-1989)
 Bryn Merrick - basa (1981-1989)
 Kris Dollimore - gitara (1993 - 1995)
 Allan Lee Shaw - gitara (1993 - 1995)
 Jason Harris - basa (1993 - 1995)
 Patricia Morrison - basa (1996 - 2004)
 Stu West - basa (2005 - 2017)

Radové albumy 
 Damned Damned Damned (1977/Stiff)
 Music for Pleasure (1977/Stiff)
 Machine Gun Etiquette (1979/Chiswick)
 The Black Album (1980/Chiswick)
 Strawberries (1982/Bronze)
 Phantasmagoria (1985/MCA)
 Anything (1986/MCA)
 Not of This Earth (známe aj ako I'm Alright Jack and the Beanstalk) (1995/Toshiba)
 Grave Disorder (2002/Nitro)
 So, Who's Paranoid? (2008/English Channel)

Referencie

Iné projekty 

 
Damned